الراجا هو نادي مغريبي كاين ف الدارلبيضا، تأسس ف عام 1949 نهار 20 فشهر مارس، لي أسسو هاد النادي هوما نقابيين مغاربة فحي درب سلطان، الراجا مع الوداد الغريم التقليدي ديالو هوما لفراقي لي عمرهم ما نزلو من القسم اللول ف لمغريب مني تاسسات فعام 1956، وتتلعب هاد الفرقة ف ملعب دونور مني تصايب فعام 1955. واخا تاريخ ديال الراجا قريب شوية مقارنة بفراقي خرين ديال كازا، الراجا كفرقة جا باش يجمع تمنية ديال لفراقي هاوين كاينين فدرب السلطان، وبدات الفكرة باش يكون نادي قوي يجمع هاد الفراقي والمواهب للي فيها، هادشي ماكانش ساهل، وهادشي ماتطبق تال عام 1949، لي جا بعد ماكانو مجموعة د لجتيماعات ف قهوا ديال بويا صالح و قهوة العشفوبي و حتى فمطبعة بن أبادجي، أسسوه مجموعة د المقاومين الوطنيين والنقابيين المعارضين لمغاربة بحال كريم الحجاج والمحجوب بن الصديق مؤسس أول نقابة ف تاريخ لمغريب و محمد المعطي بوعبيد و اللي غايتناوبو على الرئاسة من ورا هادشي. ولاكن رتابط تأسيس ديال لفرقة بظروف تاريخية سپيسيال شوية، و لعلاقة ديالو مع لأحياء الشعبية المغريبية فمدينة الدار لبيضا مني كانت الحماية الإستعمارية لفرنسية، وفالمرحلة لي بانت الحركة الوطنية د لمطالبة ب لستيقلال فبداية الخمسينيات، و رتباط سّمية ديالو بالأب الروحي د لكرة البيضاوية "محمد بن الحسن التونسي العفاني لمعروف ب (الأب جيكو)"، عطا ل الراجا شعبية وقاعدة جماهيرية كبيرة.